ที่ประชุมคณะกรรมการตรวจสอบ ครั้งที่ 1/2553 เมื่อวันที่ 25 กุมภาพันธ์ 2553
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับความเพียงพอของระบบควบคุมภายใน เป็น 5 ส่วน ดังนี้

ส่วนที่ 1 องค์กรและสภาพแวดล้อม

เป้าหมายการดำเนินธุรกิจของบริษัทฯ ถูกกำหนดขึ้นอย่างชัดเจน เป็นไปได้ วัดผลได้ โดยบริษัทฯ
มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพเพื่อช่วยให้บรรลุเป้าหมายที่ตั้งไว้
โดยมีข้อกำหนดและบทลงโทษห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารจัดการที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ

ส่วนที่ 2 การบริหารความเสี่ยง

การบริหารความเสี่ยงของบริษัทฯ จัดทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
โดยวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบ
ด้านการอนุมัติการบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน
ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงประโยชน์สูงสุดของบริษัทฯ
และพิจารณาเสมือนหนึ่งเป็นรายการที่กระทำกับบุคคลทั่วไป

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ
กรรมการบริษัทจะได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
ล่วงหน้าโดยเฉลี่ย 7 วัน เอกสารประกอบการบันทึกบัญชีต่างๆ จัดเก็บไว้อย่างเป็นหมวดหมู่
และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงานทั่วไป โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงานผลการตรวจสอบเสนอโดยตรงต่อคณะกรรมการตรวจสอบและผู้ถูกตรวจสอบ
หากมีการตรวจสอบพบข้อบกพร่องอันเป็นสาระสำคัญ
จะต้องรายงานต่อคณะกรรมการตรวจสอบและฝ่ายบริหาร ในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าวด้วย

รายงานของคณะกรรมการตรวจสอบ ประจำปี 2552

เสนอ ผู้ถือหุ้น บริษัท พัฒน์กล จำกัด (มหาชน)

คณะกรรมการตรวจสอบ ขอเสนอรายงานของคณะกรรมการตรวจสอบประจำปี สิ้นสุดวันที่ 31
ธันวาคม 2552 ดังนี้

คณะกรรมการบริษัท พัฒน์กล จำกัด (มหาชน)
ได้แต่งตั้งคณะกรรมการตรวจสอบของบริษัทประกอบด้วยกรรมการที่มิได้ดำรงตำแหน่งในคณะกรรมการบริหารและไม่มีส่วนได้เสียในการเป็นผู้ถือหุ้น
จำนวน 3 คน คือ นายสุชาติ สุขสุมิตร เป็นประธานคณะกรรมการตรวจสอบ นายวีระชัย ศรีขจร
และนายปรีชา จันทรางกูร เป็นกรรมการ

ในปี 2552 คณะกรรมการตรวจสอบได้จัดให้มีการประชุมทั้งหมด 9 ครั้ง
ผลการปฏิบัติงานของคณะกรรมการตรวจสอบมีสาระสำคัญ สรุปได้ดังนี้

1.  การกำกับดูแลกิจการ คณะกรรมการตรวจสอบได้ปฏิบัติตามหลักการกำกับดูแลกิจการที่ดี
    เพื่อให้การดำเนินกิจการของบริษัทมีความโปร่งใสและมีจริยธรรม
    ซึ่งจะก่อให้เกิดความเชื่อมั่นแก่ผู้ถือหุ้น ผู้ลงทุน และผู้เกี่ยวข้องทุกฝ่าย
    บริษัทได้เขียนนโยบายการกำกับดูแลกิจการที่ดีไว้เป็นลายลักษณ์อักษร ตั้งแต่ปี 2547 เป็นต้นมา
    ดังที่ปรากฏในรายงาน 56-1

2.  การกำกับดูแลและสอบทานงบการเงิน
    คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี
    2552 ร่วมกับฝ่ายบริหารและผู้สอบบัญชี เพื่อให้มั่นใจว่า รายงานทางการเงินของบริษัทฯ
    และงบการเงินรวม ได้จัดทำขึ้นอย่างถูกต้องตามมาตรฐานการบัญชีที่รับรองโดยทั่วไป
    และมีการเปิดเผยข้อมูลอย่างเพียงพอครบถ้วน ถูกต้อง เชื่อถือได้ และทันเวลา
    นอกจากนี้ได้สอบทานการเปิดเผยรายการระหว่างกันของบริษัทฯกับผู้ที่เกี่ยวข้องกัน
    เพื่อให้มั่นใจว่าบริษัทฯได้ดำเนินงานตามเงื่อนไขธุรกิจและหลักเกณฑ์ที่ตลาดหลักทรัพย์กำหนด

3.  การกำกับดูแลการบริหารความเสี่ยง
    คณะกรรมการตรวจสอบได้กำกับดูแลการบริหารความเสี่ยงด้านลูกหนี้คงค้าง
    ด้านการจัดการกระแสเงินสด และด้านโครงสร้างการกู้ยืมของบริษัท
    โดยประเมินการบริหารความเสี่ยงเป็นรายเดือนตามปัจจัยความเสี่ยงหรือโอกาสที่จะเกิดความเสี่ยง
    และประเมินผลกระทบที่เกิดจากความเสี่ยง
    รวมทั้งเสนอแนวทางในการจัดการความเสี่ยงดังกล่าว
    ซึ่งคณะกรรมการพบว่าในปีนี้บริษัทฯได้รับผลกระทบจากการรับเหมางานโครงการก่อสร้างโรงงานและสิ่งก่อสร้างขนาดใหญ่
    (การสร้างโรงงานผลิตเอทานอล) 
    เนื่องจากภาวะเศรษฐกิจถดถอยของโลก และของประเทศ รวมทั้งราคาน้ำมันดิบและโลหะในตลาดโลกมีความผันผวนอย่างมีนัยสำคัญตลอดปีที่ผ่านมา   และยังส่งผลต่อมาจนถึงปัจจุบัน
    อนึ่ง
    การสร้างโรงงานเอทานอลและการบริหารโครงการแบบเบ็ดเสร็จขนาดใหญ่ก็มิใช่งานที่บริษัทฯมีความชำนาญสะสมมาแต่เดิม
    จึงทำให้บริษัทฯเกิดการขาดทุนเป็นอย่างมากโดยเฉพาะในปี2552 ดังนั้น
    เพื่อลดความเสี่ยงนี้ผู้บริหารจึงมีนโยบายชลอการรับทำงานโครงการก่อสร้างแบบเบ็ดเสร็จขนาดใหญ่
    โดยเฉพาะโครงการที่มีการสร้างสิ่งก่อสร้างที่มิใช่การสร้างโรงงานเป็นหลัก

4.  การประเมินระบบการควบคุมภายใน ผลการประเมินระบบการควบคุมภายใน
    คณะกรรมการฯมีความเห็นสอดคล้องกับผู้สอบบัญชีที่ได้ให้ความเห็นในทุกไตรมาสและในรายงานประจำปี
    ว่าไม่พบประเด็นปัญหาหรือข้อบกพร่องที่เป็นนัยสำคัญ
    แต่จากภาวะเศรษฐกิจถดถอยและการชะลอลงทุนในการรับทำงานโครงการใหญ่
    ทำให้บริษัทฯมีอุปสรรคในการบริหารจัดการทรัพยากรของบริษัทอย่างมาก
    จนต้องลดจำนวนพนักงานลงในปี 2552 และต่อเนื่องถึงปี 2553
    ซึ่งส่งผลกระทบต่อกำลังใจและการควบคุมภายในของพนักงาน
    อย่างไรก็ตามคณะกรรมการตรวจสอบจึงได้มีมติให้ส่วนตรวจสอบภายในปรับแนวทางการประเมินการควบคุมภายในและการตรวจสอบ
    ให้มีความคล่องตัวและทันต่อเหตุการณ์สอดคล้องกับระบบการทำงานในปัจจุบันที่มีการเปลี่ยนแปลง

5.  การกำกับดูแลงานตรวจสอบภายใน
    คณะกรรมการได้สอบทานการปฏิบัติงานของส่วนตรวจสอบภายในอย่างสม่ำเสมอ
    เพื่อให้มั่นใจว่าส่วนตรวจสอบภายในปฏิบัติงานอย่างมีประสิทธิผลและเป็นอิสระ

6.  การคัดเลือกผู้สอบบัญชี
    คณะกรรมการตรวจสอบได้พิจารณาร่วมกับคณะกรรมการบริหารของบริษัทเสนอแต่งตั้งสำนักงานสอบบัญชี
    ดี ไอ เอ เป็นผู้สอบบัญชีของบริษัท ประจำปี 2553 อีกวาระหนึ่ง
    และกำหนดค่าตอบแทนในจำนวนที่เหมาะสมกับปริมาณงาน

  -----------------------------------------------------------------------
  วันที่ 25 กุมภาพันธ์ 2553

  ในนามคณะกรรมการตรวจสอบ

  []

  ( นายสุชาติ สุขสุมิตร )

  ประธานคณะกรรมการตรวจสอบ
  -----------------------------------------------------------------------